ਕੀ ਤੁਸੀਂ ਹੁਮਾ ਕੁਰੈਸ਼ੀ ਨੂੰ ਜਾਣਦੇ ਹੋ?
ਕਸ਼ਮੀਰੀ ਮਾਂ ਅਤੇ ਦਿੱਲੀ ਵਾਸੀ ਕਾਰੋਬਾਰੀ ਪਿਤਾ ਦੀ ਧੀ ਹੁਮਾ ਕੁਰੈਸ਼ੀ ਇਨ੍ਹੀਂ ਦਿਨੀਂ ਫ਼ਿਲਮ ‘ਗੈਂਗਜ਼ ਆਫ ਵਾਸੇਪੁਰ’ ਵਿੱਚ ਆਪਣੀ ਅਦਾਕਾਰੀ ਕਾਰਨ ਚਰਚਾ ’ਚ ਹੈ। ਉਹ ਹੁਣੇ ਹੀ ਹੋਏ ਕਾਨਜ਼ ਕੌਮਾਂਤਰੀ ਫ਼ਿਲਮ ਮੇਲੇ ਵਿੱਚ ਸ਼ਿਰਕਤ ਕਰਕੇ ਮੁੰਬਈ ਪਰਤੀ ਹੈ। ਇਸ ਫ਼ਿਲਮ ਮੇਲੇ ’ਚ ਉਸ ਦੀ ਇਹ ਫ਼ਿਲਮ ਵੀ ਦਿਖਾਈ ਗਈ। ਦਿਲਚਸਪ ਗੱਲ ਇਹ ਹੈ ਕਿ ਫ਼ਿਲਮ ‘ਗੈਂਗਜ਼ ਆਫ ਵਾਸੇਪੁਰ’ ਦਿਖਾਉਣ ਤੋਂ ਪਹਿਲਾਂ ਹੀ ਉਸ ਨੂੰ ਕਈ ਵੱਡੀਆਂ ਫ਼ਿਲਮਾਂ ਮਿਲ ਗਈਆਂ ਸਨ। ਪੇਸ਼ ਹਨ ਉਸ ਨਾਲ ਹੋਈ ਗੱਲਬਾਤ ਦੇ ਕੁਝ ਅੰਸ਼:

ਪ੍ਰਃ ਫ਼ਿਲਮ ਫੈਸਟੀਵਲ ਦਾ ਅਨੁਭਵ ਕਿਹੋ ਜਿਹਾ ਰਿਹਾ।
– ਮੇਰਾ ਅਨੁਭਵ ਬਹੁਤ ਵਧੀਆ ਰਿਹਾ। ਯੂਰਪੀ ਦਰਸ਼ਕਾਂ ਨੇ ਫ਼ਿਲਮ ਨੂੰ ਖ਼ੂਬ ਪਸੰਦ ਕੀਤਾ। ਉਂਜ ਵੀ ‘ਗੈਂਗਜ਼ ਆਫ ਵਾਸੇਪੁਰ’ ਮਨੋਰੰਜਕ ਫ਼ਿਲਮ ਹੈ। ਲੋਕ ਅਜਿਹੀਆਂ ਫ਼ਿਲਮਾਂ ਨੂੰ ਪਸੰਦ ਕਰਦੇ ਹਨ।

ਪ੍ਰਃ ਫ਼ਿਲਮ ‘ਗੈਂਗਜ਼ ਆਫ ਵਾਸੇਪੁਰ’ ਵਿੱਚ ਆਪਣੇ ਕਿਰਦਾਰ ਬਾਰੇ ਕੁਝ ਦੱਸੋ।
– ਮੈਂ ਇਸ ਫ਼ਿਲਮ ਵਿੱਚ ਇੱਕ ਛੋਟੇ ਸ਼ਹਿਰ ਦੀ ਕੁੜੀ ਮੋਹਸਿਨਾ ਦਾ ਕਿਰਦਾਰ ਨਿਭਾਇਆ ਹੈ ਜੋ ਸਿਨੇਮਾ ਦੇਖਦਿਆਂ ਵੱਡੀ ਹੋਈ ਅਤੇ ਇਸ ਤੋਂ ਬਹੁਤ ਪ੍ਰਭਾਵਿਤ ਵੀ ਹੈ। ਸਿਨੇਮਾ ਹੀ ਉਸ ਦੀ ਜ਼ਿੰਦਗੀ ਨੂੰ ਪ੍ਰਭਾਵਿਤ ਕਰਦਾ ਹੈ। ਉਹ ਆਪਣੇ-ਆਪ ਨੂੰ ਮਾਧੁਰੀ ਦੀਕਸ਼ਿਤ ਤੋਂ ਘੱਟ ਖ਼ੂਬਸੂਰਤ ਨਹੀਂ ਸਮਝਦੀ। ਉਹ ਆਪਣੇ ਹੀ ਸ਼ਹਿਰ ਦੇ ਡਾਨ ਫੈਜ਼ਲ ਖ਼ਾਨ (ਨਵਾਜੂਦੀਨ ਸਦੀਕੀ) ਨਾਲ ਪਿਆਰ ਕਰਦੀ ਹੈ। ਉਂਜ ਵੀ ਫ਼ਿਲਮ ਵਿੱਚ ਸਾਡੀ ਜੋੜੀ ਥੋੜ੍ਹੀ ਅਜੀਬ ਹੈ। ਮੇਰਾ ਕੱਦ ਲੰਮਾ ਅਤੇ ਨਵਾਜੂਦੀਨ ਦਾ ਕੱਦ ਛੋਟਾ ਹੈ। ਇਹ ਇੱਕ ਗੈਂਗਸਟਰ ਦੀ ਜ਼ਿੰਦਗੀ ਦੀ ਕਹਾਣੀ ਹੈ। ਮੋਹਸਿਨਾ ਦਾ ਪਤੀ 9 ਤੋਂ 5 ਵਜੇ ਤਕ ਨੌਕਰੀ ਕਰੇ ਜਾਂ ਕਿਸੇ ਦਾ ਕਤਲ, ਮੋਹਸਿਨਾ ਨੂੰ ਇਸ ਨਾਲ ਫ਼ਰਕ ਨਹੀਂ ਪੈਂਦਾ।

ਪ੍ਰਃ ਆਪਣੇ ਬਾਰੇ ਕੁਝ ਦੱਸੋ।
– ਮੈਂ ਦਿੱਲੀ ਦੀ ਰਹਿਣ ਵਾਲੀ ਹਾਂ ਤੇ ਹਿੰਦੀ ਆਨਰਜ਼ ਨਾਲ ਪੜ੍ਹਾਈ ਕੀਤੀ ਹੈ। ਮੇਰੇ ਪਿਤਾ ਦਿੱਲੀ ਅਤੇ ਮਾਂ ਕਸ਼ਮੀਰ ਤੋਂ ਹਨ। ਮੇਰੇ ਪਿਤਾ ਦਾ ਹੋਟਲ ਹੈ ਤੇ ਮੈਂ ਚਾਰ ਭਰਾਵਾਂ ਦੀ ਇਕਲੌਤੀ ਭੈਣ ਹਾਂ। ਦਿਲਚਸਪ ਗੱਲ ਇਹ ਹੈ ਕਿ ਮੇਰੇ ਛੋਟੇ ਭਰਾ ਨੇ ਕੁਝ ਦਿਨ ਪਹਿਲਾਂ ਯਸ਼ਰਾਜ ਫ਼ਿਲਮਜ਼ ਦੀ ਰਿਲੀਜ਼ ਹੋਈ ਫ਼ਿਲਮ ‘ਮੁਝਸੇ ਫਰੈਂਡਸ਼ਿਪ ਕਰੋਗੇ’ ਵਿੱਚ ਹੀਰੋ ਦਾ ਕਿਰਦਾਰ ਨਿਭਾਇਆ ਹੈ। ਸਭ ਤੋਂ ਪਹਿਲਾਂ ਮੈਂ ਹੀ ਫ਼ਿਲਮਾਂ ਵਿੱਚ ਕੰਮ ਕਰਨ ਦੀ ਇੱਛਾ ਬਾਰੇ ਆਪਣੇ ਮਾਪਿਆਂ ਨੂੰ ਦੱਸਿਆ ਸੀ। ਮੈਨੂੰ ਉਨ੍ਹਾਂ ਨੇ ਆਪਣੀ ਕਿਸਮਤ ਅਜ਼ਮਾਉਣ ਲਈ ਸਿਰਫ਼ ਇੱਕ ਸਾਲ ਦਾ ਸਮਾਂ ਦਿੱਤਾ ਸੀ। ਮੁੰਬਈ ਜਾ ਕੇ ਮੈਂ ਅਭਿਸ਼ੇਕ ਬੱਚਨ, ਆਮਿਰ ਖ਼ਾਨ ਅਤੇ ਸ਼ਾਹਰੁਖ ਖ਼ਾਨ ਜਿਹੇ ਸਿਤਾਰਿਆਂ ਨਾਲ ਇਸ਼ਤਿਹਾਰਾਂ ਵਿੱਚ ਕੰਮ ਕੀਤਾ। ਉਸ ਮਗਰੋਂ ਤਿੰਨ ਸਾਲ ਵਿੱਚ ਮੈਨੂੰ ਫ਼ਿਲਮ ‘ਗੈਂਗਜ਼ ਆਫ ਵਾਸੇਪੁਰ’ ਮਿਲੀ।

ਪ੍ਰਃ ਇਹ ਫ਼ਿਲਮ ਤੁਹਾਨੂੰ ਕਿਵੇਂ ਮਿਲੀ।
– ਮੈਂ ਅਨੁਰਾਗ ਕਸ਼ਿਅਪ ਦੇ ਨਿਰਦੇਸ਼ਨ ਹੇਠ ਆਮਿਰ ਖ਼ਾਨ ਨਾਲ ਇੱਕ ਇਸ਼ਤਿਹਾਰ ਕਰ ਰਹੀ ਸੀ। ਇੱਕ ਦਿਨ ਅਨੁਰਾਗ ਕਸ਼ਿਅਪ ਨੇ ਮੈਨੂੰ ਕਿਹਾ ਕਿ ਮੈਂ ਉਨ੍ਹਾਂ ਦੀ ਫ਼ਿਲਮ ਵਿੱਚ ਅਦਾਕਾਰੀ ਕਰਾਂਗੀ। ਗੱਲ ਆਈ ਗਈ ਹੋ ਗਈ। ਕੁਝ ਦਿਨ ਮਗਰੋਂ ਉਨ੍ਹਾਂ ਨੇ ਮੈਨੂੰ ਬਾਂਦਰਾ ਦੇ ਇੱਕ ਕੌਫੀ ਸ਼ਾਪ ਵਿੱਚ ਮਿਲਣ ਲਈ ਬੁਲਾਇਆ। ਅਸੀਂ ਦੋ-ਚਾਰ ਮਿੰਟ ਗੱਲ ਕੀਤੀ ਅਤੇ ਚਾਰ ਦਿਨਾਂ ਮਗਰੋਂ ਮੈਂ ਇਸ ਫ਼ਿਲਮ ਦੀ ਸ਼ੂਟਿੰਗ ਲਈ ਬਨਾਰਸ ਪੁੱਜ ਗਈ।

ਪ੍ਰਃ ਕੀ ਤੁਸੀਂ ਇਸ ਫ਼ਿਲਮ ਨੂੰ ਆਪਣੇ ਕਰੀਅਰ ਦੀ ਸ਼ੁਰੂਆਤ ਲਈ ਵਧੀਆ ਮੰਨਦੇ ਹੋ।
– ਇਹ ਬਿਲਕੁਲ ਸਹੀ ਸ਼ੁਰੂਆਤ ਹੈ। ਸਭ ਤੋਂ ਵੱਡੀ ਗੱਲ ਕਿ ਫ਼ਿਲਮ ‘ਬਲੈਕ ਫਰਾਈਡੇ’ ਦੇਖ ਕੇ ਮੈਂ ਅਨੁਰਾਗ ਕਸ਼ਿਅਪ ਤੋਂ ਬਹੁਤ ਪ੍ਰਭਾਵਿਤ ਹੋਈ ਅਤੇ ਮੈਂ ਉਨ੍ਹਾਂ ਨਾਲ ਕੰਮ ਕਰਨਾ ਚਾਹੁੰਦੀ ਸੀ। ਮੈਂ ਵਧੀਆ ਕੰਮ ਕਰਨ ਲਈ ਇੰਤਜ਼ਾਰ ਕਰਨ ਦਾ ਫ਼ੈਸਲਾ ਕੀਤਾ ਸੀ ਅਤੇ ਮੈਨੂੰ ਬਿਹਤਰੀਨ ਫ਼ਿਲਮ ਮਿਲੀ ਹੈ। ਜੇ ਇਹ ਫ਼ਿਲਮ ਮੇਰੇ ਕਰੀਅਰ ਦੀ ਸ਼ੁਰੂਆਤ ਲਈ ਸਹੀ ਨਾ ਹੁੰਦੀ ਤਾਂ ਮੈਨੂੰ ਵਿਸ਼ਾਲ ਭਾਰਦਵਾਜ ਅਤੇ ਨਿਖਿਲ ਅਡਵਾਨੀ ਜਿਹੇ ਨਿਰਦੇਸ਼ਕਾਂ ਦੀਆਂ ਫ਼ਿਲਮਾਂ ਨਾ ਮਿਲਦੀਆਂ।

ਪ੍ਰਃ ‘ਗੈਂਗਜ਼ ਆਫ ਵਾਸੇਪੁਰ’ ਵਿੱਚ ਤੁਹਾਨੂੰ ਕੀ ਪਸੰਦ ਆਇਆ।
– ਫ਼ਿਲਮ ਦੀ ਕਹਾਣੀ ਬਹੁਤ ਵਧੀਆ ਹੈ। ਤਿੰਨ ਪੀੜ੍ਹੀਆਂ ਦੇ ਡਰਾਮੇ ਵਾਲੀ ਇਸ ਫ਼ਿਲਮ ਵਿੱਚ ਸਿਨੇਮਾ ਦਾ ਇਤਿਹਾਸ, ਮਾਫੀਆ ਅਤੇ ਇਨਸਾਨਾਂ ਦੀ ਕਹਾਣੀ ਹੈ। ਇਹ ਫ਼ਿਲਮ ਦੋ ਹਿੱਸਿਆਂ ’ਚ ਹੈ। ਪਹਿਲੇ ਭਾਗ ਵਿੱਚ ਮੈਂ ਕੁਝ ਮਿੰਟਾਂ ਲਈ ਹੀ ਦਿਖਾਈ ਦੇਵਾਂਗੀ ਪਰ ਦੂਜੇ ਭਾਗ ਵਿੱਚ ਸਾਰੀ ਕਹਾਣੀ ਮੇਰੇ ਦੁਆਲੇ ਹੀ ਘੁੰਮਦੀ ਹੈ। ਫ਼ਿਲਮ ਵਿੱਚ ਮੇਰਾ ਕਿਰਦਾਰ ਕਾਫ਼ੀ ਮਜ਼ਬੂਤ ਹੈ।

ਪ੍ਰਃ ਮੋਹਸਿਨਾ ਦਾ ਕਿਰਦਾਰ ਨਿਭਾਉਣਾ ਕਿੰਨਾ ਕੁ ਸੌਖਾ ਲੱਗਿਆ।
– ਇਹ ਕਿਰਦਾਰ ਨਿਭਾਉਣਾ ਔਖਾ ਸੀ। ਮੈਂ ਦਿੱਲੀ ਦੀ ਰਹਿਣ ਵਾਲੀ ਹਾਂ ਅਤੇ ਮੇਰੀ ਮਾਂ ਕਸ਼ਮੀਰੀ ਹੈ।  ਦੂਜੇ ਪਾਸੇ ਮੋਹਸਿਨਾ ਬਿਹਾਰ ਤੋਂ ਹੈ।  ਸ਼ੂਟਿੰਗ ਤੋਂ ਪਹਿਲਾਂ ਲੱਗੀ ਵਰਕਸ਼ਾਪ ਕਾਰਨ ਕੋਈ ਮੁਸ਼ਕਿਲ ਨਹੀਂ ਆਈ। ਸੱਚ ਤਾਂ ਇਹ ਹੈ ਕਿ ਬਨਾਰਸ ਪਹੁੰਚਦੇ ਹੀ ਅਸੀਂ ਬਿਹਾਰੀ ਹੋ ਗਏ ਸੀ।

ਪ੍ਰਃ ਸ਼ੂਟਿੰਗ ਬਾਰੇ ਕੁਝ ਦੱਸੋੇ।
– ਸ਼ੂਟਿੰਗ ਬੜੀ ਵਧੀਆ ਰਹੀ। ਉਥੋਂ ਦੋ ਲੋਕ ਬਹੁਤ ਉਤਸ਼ਾਹਿਤ ਸਨ। ਇਉਂ ਜਾਪਦਾ ਸੀ ਜਿਵੇਂ ਅਸੀਂ ਉਨ੍ਹਾਂ ਨਾਲ ਸ਼ੂਟਿੰਗ ਕਰ ਰਹੇ ਹੋਈਏ। ਫ਼ਿਲਮ ਵਿੱਚ ਮੋਹਸਿਨਾ ਦੇ ਵੱਡੇ ਪੁੱਤਰ ਦਾ ਕਿਰਦਾਰ ਨਿਭਾਉਣ ਵਾਲਾ ਵਿਨੀਤ ਸਿੰਘ ਬਨਾਰਸ ਦਾ ਰਹਿਣ ਵਾਲਾ ਹੀ ਹੈ।

ਪ੍ਰਃ ਹੋਰ ਕਿਹੜੀਆਂ ਫ਼ਿਲਮਾਂ ਕਰ ਰਹੇ ਹੋ।
– ਨਿਰਦੇਸ਼ਕ ਸਮੀਰ ਸ਼ਰਮਾ ਦੀ ਫ਼ਿਲਮ ‘ਲਵ ਸ਼ਵ ਵਿਦ ਚਿਕਨ ਖੁਰਾਨਾ’ ਕਰ ਰਹੀ ਹਾਂ। ਇਸ ਵਿੱਚ ਕੁਨਾਲ ਕਪੂਰ ਮੇਰਾ ਹੀਰੋ ਹੈ। ਵਿਸ਼ਾਲ ਭਾਰਦਵਾਜ ਅਤੇ ਏਕਤਾ ਕਪੂਰ ਦੀ ਫ਼ਿਲਮ ‘ਏਕ ਥੀ ਡਾਇਨ’ ਅਤੇ ਨਿਖਿਲ ਅਡਵਾਨੀ ਦੀ ਇੱਕ ਐਕਸ਼ਨ ਫ਼ਿਲਮ ਕਰ ਰਹੀ ਹਾਂ।

ਪ੍ਰਃ ਕਿਹੋ ਜਿਹੀਆਂ ਫ਼ਿਲਮਾਂ ਕਰਨਾ ਚਾਹੁੰਦੇ ਹੋ।
– ਫ਼ਿਲਹਾਲ ਮੈਂ ਜਿਹੜੀਆਂ ਵੀ ਫ਼ਿਲਮਾਂ ਕਰ ਰਹੀ ਹਾਂ, ਉਹ ਸਾਰੀਆਂ ਵੱਖ-ਵੱਖ ਵੰਨਗੀ ਦੀਆਂ ਹਨ। ਅੱਗੇ ਤੋਂ ਮੈਂ ਅਜਿਹੀਆਂ ਹੀ ਫ਼ਿਲਮਾਂ ਕਰਨਾ ਚਾਹਾਂਗੀ। ਮੈਂ ਹਰ ਤਰ੍ਹਾਂ ਦੇ ਕਿਰਦਾਰ ਨਿਭਾਉਣਾ ਚਾਹੁੰਦੀ ਹਾਂ।
